Skadelike alge bedreig krokodille in wildtuin‘n Nyl-krokodil ter illustrasie. (Foto: Unsplash) Onlangse satellietwaarnemings van die Olifantsrivier in die Krugerwildtuin dui daarop dat ŉ skadelike algeblom moontlik vinnig in dié rivier kan opbou. Die alge kom voor in die onderste deel van die Olifantsrivier, wat deur ŉ diep kloof met ŉ groot Nyl-krokodilbevolking vloei, voordat dit in die groot Massingir-dam in Mosambiek vloei. Nadat ŉ soortgelyke alge-uitbreking in 2008 veroorsaak het dat meer as 200 krokodille gevrek het, het wetenskaplikes ŉ gedetailleerde moniteringsprogram van stapel gestuur om die impak van die algeblom op die krokodilpopulasie en die hele ekostelsel te monitor. Die alge kan moontlik ontstaan as gevolg van ŉ kombinasie van faktore, het SANParke Woensdag in ŉ verklaring gesê. Dit sluit in baie hoë watervlakke in die Massingir-dam weens ŉ goeie somerreënseisoen, verhoogde waterduidelikheid wat veroorsaak dat monosellulêre alge toegang tot sonlig kry en ŉ groot biomassa opbou, hoë vlakke van besoedeling uit stroomopvanggebiede en warm temperature wat die temperatuur van die oppervlakwater verhoog. “Ons het waardevolle wetenskaplike lesse geleer oor die meganismes wat aanleiding gee tot pansteatitis-uitbrekings en die impak wat dit op krokodilbevolkings gehad het nadat dit in 2008 uitgebreek het,” sê Danie Pienaar, hoof van bewarings- en gebiedsintegriteitsbestuur in die Krugerwildtuin. Volgens navorsing wat deur die nasionale sentrum vir bio-tegnologiese inligting (NCBI) gepubliseer is, het minstens 216 krokodille tydens die destydse uitbreking gevrek. Navorsers het die oorblywende krokodille as “lusteloos” beskryf en talle het ook abnormale letsels in hul vetweefsel ontwikkel. “Hierdie keer is ons vooraf gewaarsku en sal ons proaktiewe monitering en navorsing doen om die situasie saam met ons Mosambiekse kollegas dop te hou.”